Document ID: 31984D0446

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 16ης Αυγούστου 1984
για τη χορήγηση άδειας στη Γαλλική Δημοκρατία να προβεί σε ενδοκοινοτική επίβλεψη των εισαγωγών ορισμένων κλωστοϋφαντουργικών προϊόντων, καταγωγής Τουρκίας, που έχουν τεθεί σε ελεύθερη κυκλοφορία στην Κοινότητα
(Το κείμενο στη γαλλική γλώσσα είναι το μόνο αυθεντικό)
(84/446/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,
την απόφαση 80/47/ΕΟΚ της Επιτροπής της 20ής Δεκεμβρίου 1979 σχετικά με τα μέτρα επίβλεψης και προστασίας τα οποία δύνανται να λάβουν τα κράτη μέλη, κατόπιν χορηγήσεως αδείας, έναντι της εισαγωγής ορισμένων προϊόντων καταγωγής τρίτων χωρών, τα οποία τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,
Εκτιμώντας:
ότι, δυνάμει της αποφάσεως 80/47/ΕΟΚ, τα κράτη μέλη μπορούν να προβούν σε ενδοκοινοτική επίβλεψη των εισαγωγών που αναφέρονται στην απόφαση αυτή, μόνον εφόσον τους χορηγηθεί προηγούμενη άδεια από την Επιτροπή·
ότι, σύμφωνα με το άρθρο 1 του κανονισμού (ΕΟΚ) αριθ. 1842/71 του Συμβουλίου της 21ης Ιουνίου 1971 σχετικά με τα μέτρα διασφαλίσεως που προβλέπονται στη συμφωνία συνδέσεως μεταξύ της Ευρωπαϊκής Οικονομικής Κοινότητας και της Τουρκίας (2), η Επιτροπή, με βάση τους κανονισμούς (ΕΟΚ) αριθ. 1258/84 (3) και (ΕΟΚ) αριθ. 2021/84 (4), θέσπισε προστατευτικά μέτρα έναντι των εισαγωγών στην Κοινότητα κλωστοϋφαντουργικών προϊόντων ορισμένων κατηγοριών που κατάγονται από την εν λόγω τρίτη χώρα·
ότι τα σχετικά μέτρα διασφάλισης εγκρίθηκαν, λόγω της ταχείας και μαζικής αύξησης των σχετικών εισαγωγών και της ζημίας που προκύπτει για τη σχετική κοινοτική παραγωγή·
ότι, βάσει των μέτρων προστασίας που θεσπίστηκαν με τον τρόπο αυτό, η εισαγωγή στην Κοινότητα των εν λόγω κλωστοϋφαντουργικών προϊόντων, καταγωγής Τουρκίας, υπόκειται σε ποσοτικούς περιορισμούς έως τις 31 Δεκεμβρίου 1984·
ότι ισχύουν διαφορετικοί όροι για τις εισαγωγές αυτών των κλωστοϋφαντουργικών προϊόντων στα διάφορα κράτη μέλη και ότι αυτοί οι διαφορετικοί όροι είναι σε θέση να προκαλέσουν εκτροπές του εμπορίου·
ότι, για να επισημαίνονται γρήγορα οι εκτροπές του εμπορίου που είναι σε θέση να προκαλέσουν οικονομικές δυσχέρειες στο σχετικό κλάδο ή να τις επιδεινώσουν, η γαλλική κυβέρνηση υπέβαλε στις 23 Ιουλίου 1984 αιτήσεις στην Επιτροπή, δυνάμει του άρθρου 2 της αποφάσεως 80/47/ΕΟΚ, για να της δοθεί η άδεια να επιβάλει προηγούμενη ενδοκοινοτική επίβλεψη στις εισαγωγές κλωστοϋφαντουργικών προϊόντων των κατηγοριών 2, 4, 6, 8, 13, 26 και 83, καταγωγής Τουρκίας, τα οποία τίθενται σε ελεύθερη κυκλοφορία στα άλλα κράτη μέλη·
ότι η Επιτροπή εξέτασε κατά πόσο οι εν λόγω εισαγωγές μπορούσαν να αποτελέσουν το αντικείμενο μέτρων ενδοκοινοτικής επίβλεψης, δυνάμει του άρθρου 2 της αποφάσεως 80/47/ΕΟΚ·
ότι από την εξέταση αυτή προέκυψε, όσον αφορά τα κλωστοϋφαντουργικά προϊόντα που είναι αντικείμενο της γαλλικής αίτησης, ότι υπάρχει κίνδυνος να παρουσιαστούν εκτροπές του εμπορίου μέσω των άλλων κρατών μελών που θέτουν σε κίνδυνο τους στόχους που επιδιώκουν να υλοποιήσουν τα προαναφερόμενα μέτρα διασφάλισης και που επιδεινώνουν ή παρατείνουν τις οικονομικές δυσχέρειες του σχετικού κλάδου παραγωγής·
ότι, υπό τις παρούσες συνθήκες, πρέπει να δοθεί στη Γαλλία η άδεια να επιβάλει σε προηγούμενη ενδοκοινοτική επίβλεψη τις εισαγωγές των σχετικών κλωστοϋφαντουργικών προϊόντων, καταγωγής Τουρκίας, τα οποία τίθενται σε ελεύθερη κυκλοφορία στα άλλα κράτη μέλη, έως τη λήξη της ισχύος των προαναφερόμενων κανονισμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Γαλλική Δημοκρατία εξουσιοδοτείται να προβεί σε ενδοκοινοτική επίβλεψη των εισαγωγών των κλωστοϋφαντουργικών προϊόντων, που παρατίθενται στο παράρτημα, καταγωγής Τουρκίας, τα οποία τίθενται σε ελεύθερη κυκλοφορία στα άλλα κράτη μέλη, έως τις 31 Δεκεμβρίου 1984, σύμφωνα με την απόφαση 80/47/ΕΟΚ.
Άρθρο 2
Η παρούσα απόφαση απευθύνεται στη Γαλλική Δημοκρατία.
Βρυξέλλες, 16 Αυγούστου 1984.

Labels: 3
18
1